**Ministru kabineta noteikumu projekta „Fizisko personu skaidras naudas uzkrājumu iemaksas kontā kredītiestādē kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I.       Tiesību akta projekta izstrādes nepieciešamība** | | |
| 1. | Pamatojums | 2011.gada 15.decembrī stājās spēkā Fizisko personu mantiskā stāvokļa un nedeklarēto ienākumu deklarēšanas likums (turpmāk – likums), kas deleģē Ministru kabinetam noteikt termiņu un kārtību, kādā persona veic ar skaidras naudas deklarēšanu saistītās darbības. |
| 2. | Pašreizējā situācija un problēmas | Likums nosaka pienākumu personām deklarēt skaidras naudas uzkrājumu, ja pēc stāvokļa 2011.gada 31.decembrī tas pārsniedz 10 000 latu vai to ekvivalentu ārvalstu valūtā pēc Latvijas bankas noteiktā valūtas kursa Latvijas rezidentiem.  Savukārt, personai, kas 2012.gadā iesniedz kārtējā gada deklarāciju likuma “Par interešu konflikta novēršanu valsts amatpersonu darbībā” 23.pantā noteiktajā kārtībā (valsts amatpersona), ir tiesības neiesniegt mantiskā stāvokļa deklarāciju.  Abos iepriekš minētajos gadījumos personām ir pienākums ieskaitīt skaidras naudas uzkrājumu kopsummas daļu, kas pārsniedz deklarēšanas slieksni, kontā kredītiestādē:   1. Latvijas rezidentiem – skaidras naudas uzkrājumu kopsummas daļu, kas pārsniedz 10 000 latu vai to ekvivalentu ārvalstu valūtā pēc Latvijas bankas noteiktā valūtas kursa; 2. amatpersonām – skaidras naudas uzkrājumu kopsummas daļu, kas pārsniedz 20 minimālās mēnešalgas vai to ekvivalentu ārvalstu valūtā pēc Latvijas bankas noteiktā valūtas kursa.   Ņemot vērā, ka personām var būt uzkrājumi dažādu valstu valūtās, noteikumos ir nepieciešams paredzēt, pēc kāda valūtas kursa vai kursa noteikšanas metodes personas novērtē ārvalstu ekvivalentu latos. Šobrīd Latvijas Banka nosaka valūtas kursu 40 ārvalstu valūtām. Attiecībā uz valūtām, kurām Latvijas Banka nenosaka valūtas kursu, Latvijas Banka nosaka, ka šo ārvalstu valūtu kursus aprēķina, izmantojot Latvijas Bankas noteikto eiro kursu un Financial Times publicētos attiecīgo ārvalstu valūtu kursus attiecībā pret eiro (informācija atrodama Latvijas Bankas mājaslapā Internetā <http://www.bank.lv/monetara-politika/nekoteto-valutu-kursu-aprekinasana>).  Lai nodrošinātu personas iespējas pilntiesīgi izmantot Noguldījumu garantiju likumā noteiktās personas tiesības uz atlīdzības izmaksu par visu veidu noguldījumiem visās valūtās līdz 100 000 eiro (apmēram 70 000 latu) katrā bankā vai krājaizdevu sabiedrībā (visos kontos kopā, ja ir vairāki konti vienā bankā), nav pieļaujams ierobežot personas tiesības savus skaidras naudas uzkrājumus ieguldīt vairākos kontos dažādās kredītiestādēs. Tādējādi personas var izvēlēties, kādā apjomā un kurā kredītiestādē veikt skaidras naudas uzkrājumu ieskaitījumu savā kontā vai kontos.  Lai neierobežotu personas tiesības rīkoties ar skaidras naudas uzkrājumiem pēc 2011.gada 31.decembra, noteikumos nepieciešams skaidri un nepārprotami noteikt konkrētu brīdi, kurā tiek fiksēta naudas līdzekļu esamība kontā kredītiestādē, kas pierāda personas naudas līdzekļu esamību. Konkrēta brīža noteikšana novērsīs situāciju, kad personas naudas uzkrājumu ieskaita savā kontā kredītiestādē jebkurā dienā, uzskata to par nofiksētu un pirms noteikumos noteiktā fiksēšanas brīža naudas līdzekļus no konta izņem.  Pēc 2011.gada 31.decembra personas skaidras naudas līdzekļu uzkrājumu summa, kas norādīta mantiskā stāvokļa deklarācijā, var samazināties, līdz ar to noteikumos nepieciešams paredzēt, ka situācijā, kad uzkrājumu pārvērtēšanas brīdī (ne vēlāk kā noteikumos noteiktajā naudas līdzekļu ieskaitīšanas brīdī) personas naudas līdzekļu summa vairs nepārsniedz 10 000 latu (Latvijas rezidentiem) vai 20 minimālās mēnešalgas (amatpersonām) vai to ekvivalentu ārvalstu valūtā, personai nav jāizpilda noteikumos noteiktais pienākums par skaidras naudas ieskaitīšanu savā kontā kredītiestādē.  Personai īpašumā var būt numismātikas kolekciju naudas zīmes, monētas un investīciju monētas, līdz ar to noteikumos ir nepieciešams atrunāt, ka šādi naudas līdzekļi nav jāieskaita savā kontā kredītiestādē, ņemot vērā to, ka šādu naudas līdzekļu cena ievērojami pārsniedz to nominālvērtību (piemēram, monētas izgatavo no zelta, sudraba, citiem dārgmetāliem īpaši augstā kaluma kvalitātē). Lielākoties šādi naudas līdzekļi netiek izmantoti norēķinos, bet gan uzskatāmi par mākslas, kolekcijas vai piemiņas priekšmetiem. |
| 3. | Saistītie politikas ietekmes novērtējumi un pētījumi | Noteikumu projekts šo jomu neskar. |
| 4. | Tiesiskā regulējuma mērķis un būtība | Noteikumu projekta mērķis radīt normatīvo aktu bāzi, lai nodrošinātu skaidras naudas kontroles iespēju, paredzot pienākumu personām naudas uzkrājumu daļu, kas pārsniedz deklarēšanas slieksni, ieskaitīt savā kontā reģistrētā kredītiestādē. Tādējādi kontroles institūcijām tiks nodrošināta iespēja pārliecināties par naudas līdzekļu esamību.  Ja personas naudas uzkrājumi ir ārvalstu valūtā, lai noteiktu naudas uzkrājumu kopsummas ekvivalentu latos, persona uzkrājumus ārvalstu valūtā pārvērtē atbilstoši Latvijas Bankas noteiktajam valūtas kursam 2011.gada 31.decembrī vai noteiktajai metodei, ja Latvijas Banka nekotē konkrēto valūtu. Šāds datums izvēlēts, par pamatu ņemot brīdi, uz kuru persona fiksē savus skaidras naudas līdzekļu uzkrājumus mantiskā stāvokļa deklarācijā, kas sakrīt ar taksācijas perioda beigām fiziskām personām.  Numismātikas kolekciju naudas zīmes, monētas un investīciju monētas nav jāieskaita skaidras naudas uzkrājumu kopsummā. Ja šādas naudas kopums veido ievērojamu daļu personas mantiskajā stāvoklī, persona informāciju norāda Mantiskā stāvokļa deklarācijas 15.punktā.  Persona veic ar skaidras naudas uzkrājumu iemaksu savā kontā kredītiestādē saistītās darbības, lai uzkrājumu fiksētu pēc stāvokļa 2012.gada 1.jūnija dienas beigās. |
| 5. | Projekta izstrādē iesaistītās institūcijas | Finanšu ministrija, Valsts ieņēmumu dienests. |
| 6. | Iemesli, kādēļ netika nodrošināta sabiedrības līdzdalība | Noteikumu projekts šo jomu neskar. |
| 7. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Latvijas Republikas rezidenti, kuru skaidras naudas uzkrājumu kopsumma pārsniedz 10 000 latus vai to ekvivalentu ārvalstu valūtā pēc Latvijas bankas noteiktā valūtas kursa.  Valsts amatpersonas, kuras sniedz kārtējā gada deklarāciju par 2011.gadu un kuru skaidras naudas uzkrājumu kopsumma pārsniedz 20 minimālās mēnešalgas vai to ekvivalentu ārvalstu valūtā pēc Latvijas Bankas noteiktā valūtas kursa.  2011.gada 1.janvārī Latvijā bija 57 052 valsts amatpersonas, no kurām 2 863 personām jeb 5,02 % skaidras naudas uzkrājumi pārsniedza 20 minimālās mēnešalgas. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Kredītiestādēm paredzama noslodzes palielināšanās sakarā ar skaidras naudas uzkrājumu iemaksu kontā. |
| 3. | Tiesiskā regulējuma finansiālā ietekme | Paredzami ar kopējo sabiedrības ieguvumu samērīgi, nelieli izdevumi personām, kuru skaidras naudas uzkrājumi pārsniedz noteikto līmeni (izmaksas konta atvēršanai, skaidras naudas iemaksai un izmaksai).  Personām pastāv trīs veidu iespējas kā iemaksāt skaidru naudu kredītiestādē un atkarībā no izvēlētā veida atšķiras kredītiestāžu piemērotās komisijas maksas.  1. Skaidras naudas iemaksa, ieguldot naudas līdzekļus termiņnoguldījumā.  Personai, noguldot skaidru naudu termiņnoguldījumā (minimālais termiņš parasti ir 1 mēnesis), nav jāmaksā komisijas maksa par skaidras naudas noguldījumu. Papildus tam, par ieguldītajiem naudas līdzekļiem persona saņem procentu ienākumus.  2. Skaidras naudas iemaksa, ieguldot naudas līdzekļus termiņnoguldījumā uz nenoteiktu laiku ar personas iepriekšēju pieteikumu par izņemšanu (krājkontā).  Personai, iemaksājot skaidru naudu krājkontā, nav jāmaksā komisijas maksa. Papildus tam, par ieguldītajiem naudas līdzekļiem persona saņem procentu ienākumus.  3. Skaidras naudas iemaksa norēķinu kontā.  Personas skaidru naudu var iemaksāt kredītiestāžu filiālēs un atsevišķas kredītiestādes piedāvā izmantot arī naudas iemaksas bankomātus (ATM). Skaidras naudas pakalpojumu cenas tiek norādītas kredītiestāžu cenrāžos, kuri pieejami kredītiestāžu filiālēs un interneta vietnēs. Kredītiestāžu noteiktās komisijas maksas ir atšķirīgas, tās ietekmē: skaidrās naudas valūta (lati vai ārvalstu valūta), summas apmērs (bez iemaksātās summas ierobežojuma, ar summas ierobežojumu), iemaksas vieta (filiāle vai ATM).  Skaidras naudas iemaksa kredītiestādes filiālē.  Lielākā daļa kredītiestāžu piedāvā skaidras naudas iemaksu kontā bezmaksas, atsevišķas kredītiestādes ir noteikušas iemaksājamās summas ierobežojumu (summas limits iemaksai dienā) līdz kuram pakalpojums ir bezmaksas, atsevišķās kredītiestādēs tas ir maksas pakalpojums, kur komisijas maksas apmērs ir izteikts naudas izteiksmē vai procentos no summas (atkarīgs no iemaksājamās summas).  Skaidras naudas iemaksa ATM ir bezmaksas.  Finanšu un kapitāla tirgus komisijas veiktais pētījums (dati uz 30.06.2011.):   |  |  |  | | --- | --- | --- | | **Pakalpojuma veids** | **Komisijas maksas apmērs** | **Banku skaits** | | **Skaidras naudas iemaksa bankā/filiālē** | Bezmaksas (var būt ierobežots ar iemaksājamo summu) | 19 | | 0.30LVL - 0.01-0.05% no summas (var būt atkarīgs no iemaksājamās summas) | 3 | | **Skaidras naudas iemaksa ATM** | Bezmaksas | 6 | | Pakalpojums nav pieejams | 15 |   Uz citām sabiedrības grupām šī norma finansiālu ietekmi neatstās. |
| 4. | Tiesiskā regulējuma nefinansiālā ietekme | Noteikumu projekts uzliek jaunu pienākumu personām ieskaitīt skaidrās naudas uzkrājumus kontā. Lai arī šī norma varētu radīt īpašuma tiesību ierobežojumu daļai iedzīvotāju, tā ir samērīga ar paredzēto ieguvumu – skaidras naudas uzkrājumu kontroles iespēju ar mērķi izskaust nodokļu nemaksāšanu, novērst noziedzīgi iegūtu līdzekļu legalizēšanas mēģinājumus, kā arī ierobežot ēnu ekonomikas aktivitātes. |
| 5. | Administratīvās procedūras raksturojums | Persona, kas Mantiskā stāvokļa deklarācijā ir aizpildījusi 9.sadaļu, skaidras naudas uzkrājumu daļu, kas pārsniedz deklarēšanas slieksni (vai to ekvivalentu ārvalstu valūtā) ieskaita kontā kredītiestādē tā, lai naudas līdzekļu esamība tiktu fiksēta 2012.gada 1.jūnija pulksten 24:00.  Valsts ieņēmumu dienests vai arī cita kontroles iestāde pieprasa kredītiestādei ziņas par personu esošā regulējuma ietvaros. |
| 6. | Administratīvo izmaksu monetārs novērtējums | Noteikumu projekts šo jomu neskar. |
| 7. | Cita informācija | Izstrādājot noteikumu projektu, ir izvērtēta noteikumu projekta atbilstība Latvijas Republikas Satversmei, tai skaitā 90. un 105.pantam.  Latvijas Republikas Satversmes 90.pants noteic, ka ikvienam ir tiesības zināt savas tiesības. Tas paredz personas subjektīvās publiskās tiesības tikt informētai par tās tiesībām un pienākumiem.  Noteikumu projekta mērķis atbilstoši Fizisko personu mantiskā stāvokļa un nedeklarēto ienākumu deklarēšanas likuma 8.panta trešajai daļai ir noteikt kārtību un termiņu, kādā likumā noteiktās personas skaidras naudas uzkrājumus iemaksā kontā kredītiestādē, tādējādi, radot normatīvo bāzi personai likumā noteikto pienākumu un tiesību realizēšanas mehānismam, un, radot iespēju kontroles institūcijām pārliecināties par skaidras naudas līdzekļu esamību un nodrošināt skaidras naudas uzkrājumu kontroli, kas savukārt ļaus apkarot ēnu ekonomiku un nodrošināt sabiedrības labklājību ilgtermiņā.  Ar šo normatīvo aktu tiek radīts mehānisms Fizisko personu mantiskā stāvokļa un nedeklarēto ienākumu deklarēšanas likuma 8.panta pirmajā vai otrajā daļā noteiktās personas informētībai par personas pienākumiem un tiesībām skaidras naudas līdzekļu uzkrājuma esamības gadījumā, kas izriet no Fizisko personu mantiskā stāvokļa un nedeklarēto ienākumu deklarēšanas likuma tiesiskā regulējuma, nosakot konkrētu personas rīcību un termiņus skaidras naudas uzkrājumu iemaksai savā kontā kredītiestādē.  Noteikumi tiks izsludināti likumā noteiktajā kārtībā un būs publiski pieejami visiem. Līdz ar to arī šādā veidā tiek ievērotas Satversmē paredzētās personas subjektīvās publiskās tiesības tikt informētai par tās tiesībām un pienākumiem.  **Skaidras naudas uzkrājumu iemaksas leģitīmais mērķis un samērīguma izvērtējums**  Latvijas Republikas Satversmes 105.pants nosaka: ”105.pants Ikvienam ir tiesības uz īpašumu. Īpašumu nedrīkst izmantot pretēji sabiedrības interesēm. Īpašuma tiesības var ierobežot vienīgi saskaņā ar likumu. Īpašuma piespiedu atsavināšana sabiedrības vajadzībām pieļaujama tikai izņēmuma gadījumos uz atsevišķa likuma pamata pret taisnīgu atlīdzību.”  Leģitīmais mērķis: Finanšu ministrija, izstrādājot noteikumu projektu, izvērtēja Satversmes 105.pantā paredzētās iespējas ierobežot īpašuma tiesības, lai ilgtermiņā nodrošinātu sabiedrības labklājību, radīt iespēju kontroles iestādēm pārliecināties par skaidras naudas uzkrājumu esamību.  Noteikumu normas izstrādāta ar mērķi konstatēt fizisko personu mantisko stāvokli un nodrošināt fizisko personu mantiskā stāvokļa, ienākumu un izdevumu atbilstības un attiecīgi nodokļu samaksas un ienākumu legalitātes kontroles iespējas. Normu sagatavošanā tika vērtēti dažādi iespējamie varianti, kā nodrošināt mērķa sasniegšanu. Izvērtējot apgrūtinājuma indivīdam samērīgumu ar ieguvumu sabiedrībai (ēnu ekonomikas apkarošana, tādējādi palielinot nodokļu ieņēmumus valsts budžetā), tika izstrādāta šī noteikumu redakcija, kas uzskatāma par optimālāko risinājumu, lai maksimizētu normas mērķa sasniegšanu un minimāli ierobežotu personas īpašuma tiesības.  Lai arī noteikumu normas varētu radīt īpašuma tiesību ierobežojumu daļai iedzīvotāju, tās ir samērīgas ar paredzēto ieguvumu – skaidras naudas uzkrājumu kontroles iespēju ar mērķi izskaust nodokļu nemaksāšanu, novērst noziedzīgi iegūtu līdzekļu legalizēšanas mēģinājumus, kā arī ierobežot ēnu ekonomikas aktivitātes.  Darījumi skaidrā naudā ir grūti izsekojami, tāpēc bieži ir sastopami ēnu ekonomikas sektorā. Ēnu ekonomika atstāj postošu iespaidu uz sabiedrības labklājību ilgtermiņā, kropļojot uzņēmējdarbības vidi un samazinot sociālajiem pakalpojumiem pieejamos līdzekļus (nesamaksātais nodokļu apmērs). Bezskaidras naudas darījumos ir mazāka iespēja veikt krāpnieciskus darījumus un izvairīties no nodokļu nomaksas un ierobežota iespēja legalizēt nelikumīgi iegūtus līdzekļus, t.sk. „aplokšņu algas”.  Sabiedrības labklājība jāuztver gan kā materiālā labklājība, gan kā tās nemateriālie aspekti, kas nepieciešami harmoniskai sabiedrības funkcionēšanai. Par leģitīmu mērķi atzīstams jebkurš racionāls un ētisks mērķis, kas nav pretrunā konstitucionālajām normām.  Lai izvērtētu izvēlētā līdzekļa samērīgumu mērķa sasniegšanai, Finanšu ministrija ir izvērtējusi normu atbilstību sekojošiem kritērijiem:  **1) Vai likumdevēja lietotie līdzekļi ir piemēroti leģitīmā mērķa sasniegšanai?**  Lai pārliecinātos par skaidras naudas uzkrājumu esamību, likumā ir ietverta norma, kas paredz ieskaitīt skaidras naudas uzkrājumus kontā kredītiestādē, krājaizdevu sabiedrībā vai pasta norēķinu sistēmā. Normā noteiktais rada kontroles iestādēm iespēju viegli pārliecināties par elektroniski ieskaitītās naudas līdzekļu esamību un piederību konkrētam indivīdam.  Ņemot vērā to, ka norma paredz fiksēt naudas uzkrājumus uz konkrēta datuma konkrētu laiku, tas apgrūtinās personu iespējas norādīt nepatiesu informāciju par tās mantisko stāvokli, tādējādi sekmējot godīgākas un tiesiskākas sabiedrības attīstību.  Finanšu ministrija uzskata, ka izvēlētais līdzeklis ir piemērots leģitīmā mērķa sasniegšanai.  **2) Vai šāda rīcība ir nepieciešama, proti, vai mērķi nevar sasniegt ar citiem, indivīda tiesības mazāk ierobežojošiem līdzekļiem?**  Normas efektivitātei ir nepieciešams fiksēt uzkrājumu esamības faktu visiem normas adresātiem vienā laikā, lai novērstu situāciju, kad tiek deklarēti neesoši līdzekļi jeb arī viens un tas pats skaidras naudas uzkrājums tiek deklarēts vairākas reizes – dažādu normas adresātu deklarācijās.  Satversmes tiesa ir norādījusi, ka gadījumos, kad pastāv saudzējošāki līdzekļi, jāizvērtē, vai ar tiem leģitīmo mērķi varētu sasniegt tikpat efektīvi. Saudzējošāks līdzeklis ir nevis jebkāds cits, bet tikai tāds līdzeklis, ar kuru leģitīmo mērķi var sasniegt tādā pašā kvalitātē (sk. Satversmes tiesas 2005. gada 13. maija sprieduma lietā Nr. 2004-18-0106 19. punktu). Likumdevējam ir rīcības brīvība piemērotākā mehānisma izvēlei (sk. Satversmes tiesas 2009. gada 30. marta sprieduma lietā Nr. 2009-85-01 19. punktu).  Likuma izstrādes gaitā Finanšu ministrija izvērtēja arī alternatīvus līdzekļus mērķa sasniegšanai, piemēram, iespēju fiksēt skaidras naudas uzkrājumu esamības faktu ar tiesu izpildītāja aktu par fakta fiksāciju saskaņā ar Tiesu izpildītāju likuma 74.panta pirmās daļas 2.punktu. Latvijā 2010.gadā darbojās 116 zvērināti tiesu izpildītāji, kuru esošā kapacitāte un reģionālais pārklājums vērtējami kā nepietiekami, lai nodrošinātu normas mērķa sasniegšanu. Salīdzinājumam, bankas nodrošina reģionālo pārklājumu Latvijā un lielai daļai iedzīvotāju jau ir atvērti konti kredītiestādēs, krājaizdevu sabiedrībās vai pasta norēķinu sistēmās. Saskaņā ar Latvijas Bankas informāciju pēc stāvokļa uz 2010.gada beigām Latvijā uz vienu iedzīvotāju bija vidēji 2,2 konti, kopumā reģistrēti 4,9 miljoni kontu. Varbūtība, ka personai, kuras uzkrājumi skaidrā naudā pārsniedz 50 minimālās mēnešalgas, nav atvērts konts, ir zema.  Satversmes tiesa spriedumos ir secinājusi, ka, ja izvirzīto leģitīmo mērķi var sasniegt ar tādiem līdzekļiem, kas personas tiesības ierobežo mazāk, bet vienlaikus prasa nesamērīgi lielu ieguldījumu no valsts un sabiedrības, tad nevar uzskatīt, ka valstij būtu pienākums šādu līdzekli izvēlēties. Skaidras naudas uzkrājumu esamības pārbaude vienā laikā visām personām, kas atbilst normas kritērijiem, klātienē nav praktiski iespējama.  Finanšu ministrija uzskata, ka ierobežotā rīcības brīvība ar personas īpašumu laikā, kas nepieciešams, lai uzkrājumu kopsummu fiksētu konta bilances izdrukā, varētu tikt uzskatīta par īpašumtiesību ierobežojumu. Īslaicīgi paredzot īpašuma (naudas līdzekļu) izmantošanas ierobežojumus, netiek aizskartas personas īpašumtiesības un iespējas izmantot šos līdzekļus nākotnē. Jāuzsver, ka īpašuma ierobežojumi tiek noteikti uz konkrētu, ierobežotu laiku, pēc kura izbeigšanās persona atgūst tiesības brīvi rīkoties ar tai piederošo īpašumu.  Izvērtējot augstāk minēto, secinām, ka saudzējošāki līdzekļi, kas ļautu sasniegt leģitīmo mērķi, mazāk ierobežojot pieteikuma iesniedzēja tiesības uz īpašumu, nav konstatēti.  **3) Vai labums, ko iegūs sabiedrība, ir lielāks par indivīda tiesībām nodarīto kaitējumu?**  Jāuzsver, ka normas novērsīs būtisku trūkumu esošajā regulējumā – nodrošinās kontrolējošo iestāžu iespējas pārliecināties par personas deklarēto uzkrājumu esamību. Minētais ir nepieciešams, lai cīnītos pret korupcijas izplatību, ēnu ekonomiku un noziedzīgi iegūtu līdzekļu pielietošanas iespējām. Uzskaitīto parādību apkarošana stiprinās demokrātisko sabiedrību Latvijā.  Ēnu ekonomikas samazināšana un korupcijas risku apkarošana ilgtermiņā atstās pozitīvu iespaidu gan uz uzņēmējdarbības vidi, gan uz sabiedrības morāli ētisko vērtību kopumu Latvijā. Jāatzīmē arī šīs normas potenciālā pozitīvā ietekme uz valsts budžetu ilgtermiņā, palielinot nodokļu ieņēmumus un tādējādi radot iespēju vairāk līdzekļus novirzīt sociālajiem pakalpojumiem, izglītībai, sociālajai drošībai.  Secināms, ka labums, ko iegūs sabiedrība no šādas normas, ir lielāks nekā ierobežojumi atsevišķiem indivīdiem. |

III., IV., V. un VI. sadaļas – Projekts šo jomu neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Normatīvā akta izpildi nodrošinās Valsts ieņēmumu dienests un kredītiestādes. |
| 2. | Projekta izpildes ietekme uz pārvaldes funkcijām | Funkcija tiks nodrošināta esošās kapacitātes ietvaros. |
| 3. | Projekta izpildes ietekme uz pārvaldes institucionālo struktūru  Jaunu institūciju izveide | Noteikumu projekts šo jomu neskar. |
| 4. | Projekta izpildes ietekme uz pārvaldes institucionālo struktūru  Esošo institūciju likvidēšana | Noteikumu projekts šo jomu neskar. |
| 5. | Projekta izpildes ietekme uz pārvaldes institucionālo struktūru  Esošo institūciju reorganizācija | Noteikumu projekts šo jomu neskar. |
| 6. | Cita informācija | Nav |

Finanšu ministra vietā

Labklājības ministre I.Viņķele

2012.01.19. 13:17

2502

J.Salmiņa,

67095517; Jana.Salmina@fm.gov.lv